Chí-tēng táⁿ-kek

**Chí-tēng táⁿ-kek** (;  *simeidasya*; sok-siá: **DH**) sī iá-kiû pí-sài lāi-té, àn-chiàu táⁿ-sūn lûn-tio̍h tâu-chhiú ê sî, tāi-thè tâu-chhiú chiōⁿ-tiôⁿ táⁿ-kek ê thûi-á-chhiú. Tī Bí-kok Chit-pāng Tāi-liân-bêng (MLB) kui-chek 5.11 lāi-té, hō͘ kiò-chò **chí-tēng táⁿ-kek kui-chek** (), tī 1973 nî ê sî hō͘ Bí-kok Liân-bêng chhái-iōng. Chū Bí-kok Liân-bêng chhái-iōng chit-ê chè-tō͘ liáu-āu, tāi-to-sò͘ tāi-ha̍k, gia̍p-î kah chit-gia̍p iá-kiû liân-bêng chiâⁿ-chē lóng khai-sí chhái-iōng chí-tēng táⁿ-kek chè-tō͘, hoān-sè tī bô-kâng liân-bêng chi-kan tùi chit-hāng chè-tō͘ ê kui-tēng ū tām-po̍h-á bô-kâng.

## Kài-iàu
Thoân-thóng-siōng, iá-kiû múi-chi̍t-ê siú-pī ūi-tì ê kiû-oân lóng ài chiōⁿ-tiôⁿ táⁿ-kek, tâu-chhiú mā pau-koat chāi-lāi. Chiâⁿ-chē tâu-chhiú tī ha̍k-seng sî-kî mā-sī chin-gâu--ê thûi-á-chhiú. Tān-sī tī chìn-ji̍p chit-gia̍p iá-kiû liáu-āu, in-ūi chit-gia̍p chân-kip ê hun-kang khah sè, tâu-chhiú thong-siông kan-na hō͘ kàu-liān iau-kiû ū hó--ê tâu-kiû piáu-hiān tio̍h ē-sái--ah, táⁿ-kek hong-bīn m̄-sī chok tiōng-sī, sīm-chì mā ē ūi-tio̍h kiám-chió ūn-tōng siong-hāi ê hong-hiám khì hŏng iau-kiû hòng-khì liān-si̍p táⁿ-kek. Só͘-í kan-na chin chió-sò͘ ê chit-pāng kiû-oân ē-tàng chò-kàu tâu, táⁿ lóng chok hó--ê, chhiōⁿ  Bí-kok Chit-pāng Tāi-liân-bêng Lo̍k-sam-ki Dodgers ê Ji̍t-pún-che̍k kiû-oân Tāi-kok Siông-pêng ().

Í Tâi-oân ê soán-chhiú lâi kóng, Ji̍t-pún Chit-pāng Se-bú Sai ê Lîm An-khó tī chìn-ji̍p Tiong-hôa Chit-pāng chìn-chêng sī í tâu-chhiú ûi-chú, chham-ka soán-siù ê sî mā-sī iōng tâu-chhiú ê sin-hūn pò-miâ, m̄-koh in-ūi táⁿ-kek oân-á chin lī-hāi, só͘-í tī tú ka-bêng Thóng-it Sai ê sî í iá-chhiú ûi-chú. Tē-it ê oân-chéng kiû-kùi ê 2020 nî chhun-hùn kah jia̍t-sin-sài sui-jiân ū khai-sí liān-tâu, tān-sī tâu-kiû chōng-thài bô hó, lo̍h-bóe tio̍h bô koh chhì-khòaⁿ-māi tâu-táⁿ jī-to-liû ê kè-ōe--ah. Tiong-hôa Chit-pāng Tiong-sìn Hiaⁿ-tī ê gōa-iá chhiú Sòng Sēng-jōe tī 2022 nî 8 goe̍h 6 hō ê pí-sài 8-kio̍k āu-pòaⁿ teng-pán tâu-kiû, săn-sín 3-miâ thûi-á-chhiú, bô hŏng khà-chhut an-táⁿ, pēng-chhiáⁿ koh tâu-chhut siāng-kín 151km/h ê sok-kiû, só͘-í kiû-thoân bat siōⁿ-beh kā pôe-ióng chò jī-to-liû, m̄-koh Sòng Sēng-jōe keng-kòe su-khó liáu-āu iá-sī koat-tēng chò choan-chit ê iá-chhiú.

Ūi-tio̍h hō͘ pí-sài ê táⁿ-kek piáu-hiān khah cheng-chhái, Bí-kok Chit-pāng Tāi-liân-bêng ê Bí-kok Liân-bêng tī 1973 nî thâu-chi̍t-pái chhái-chhú chí-tēng táⁿ-kek chè-tō͘, Ji̍t-pún Chit-pāng ê Thài-pêng-iôⁿ Liân-bêng mā tī 1975 nî tòe leh sú-iōng. Iu-tiám sī ē-tàng hō͘ táⁿ-kek khah kiông tān-sī siú-pī khah bái ia̍h-sī bô siú-pī ūi-tì ê kiû-oân ū chiōⁿ-tiôⁿ ê ki-hōe, he̍k-chiá sī hō͘ chèng-siông lûn-ti̍t ê kiû-oân tī kî-tiong chi̍t-tiôⁿ pí-sài ē-tàng kan-na chiōⁿ-tiôⁿ táⁿ-kek tio̍h-hó, m̄-bián siú-pī, kiám-chió i siú-pī ê phî-lô mā bē sit-khì i ê hóe-le̍k; khiàm-tiám sī chiōⁿ-tiôⁿ ê kiû-oân ē koh ke chi̍t-lâng chō-sêng jîn-le̍k ê lōng-hùi, jî-chhiáⁿ chí-tēng táⁿ-kek ê chhut-tiôⁿ te̍k-sèng ū kiông-chè-sèng, in-ūi chí-tēng táⁿ-kek sī tāi-thè tâu-chhiú chiōⁿ-tiôⁿ táⁿ-kek ê táⁿ-se̍k, só͘-í bē-sái chiōⁿ-tiôⁿ siú-pī, nā-sī tam-jīm chí-tēng táⁿ-kek ê kiû-oân in-ūi kàu-liān tiàu-tō͘ ê koan-hē ài chiōⁿ-tiôⁿ siú-pī, pēng-chhiáⁿ pún-té siú hit-ê ūi-tì ê soán-chhiú lo̍h-tiôⁿ, àn-chiàu kui-chek tio̍h-ē chhú-siau chí-tēng táⁿ-kek, āu-chi̍t-lûn táⁿ-kek khai-sí, tâu-chhiú tio̍h ài chiōⁿ-tiôⁿ táⁿ-kek kàu pí-sài kiat-sok (táⁿ-sūn m̄-bián ōaⁿ). Iā tio̍h-sī kóng, chí-tēng táⁿ-kek ū-sî ē hō͘ kiû-oân tiàu-tō͘ sioⁿ-kòe ho̍k-cha̍p. Lēng-gōa chi̍t-ê khiàm-tiám tio̍h sī ná chi̍t-ki kiû-tūi chin i-nāi chí-tēng táⁿ-kek ê hóe-le̍k, tān-sī hit-ê kiû-oân ê siú-pī lêng-le̍k khah bái, chit-ê sî-chūn tio̍h ē biān-lîm kám ài mō͘-hiám hō͘ i chiōⁿ-tiôⁿ siú-pī, cheng-ka sit-hun ê gûi-hiám.

Kiû-tūi ē-tàng khòaⁿ tīn-iông ê su-iàu tan-to̍k an-pâi chi̍t-ê kiû-oân choan-jīm chí-tēng táⁿ-kek, iah-sī kā chit-ê ūi-tì hō͘ kî-thaⁿ kiû-oân lûn-liû tam-jīm lâi kiám-chió kiû-oân ê ap-le̍k. Chhiōⁿ Tiong-hôa Chit-pāng Thóng-it Sai kiû-oân Lô Bín-kheng seng-gâi hán-tit leh siú-pī, tōa-pō͘-hūn lóng sī í chí-tēng táⁿ-kek ê sin-hūn chhut-sài. Hù-pang Hān-chiòng bat ū-sî-á ē khòaⁿ chōng-hóng hō͘ Lîm Ek-choân, Chiúⁿ Tì-hiân, Ko Kok-hui, Ko Kok-lîn, Tiuⁿ Chìn-tek téng-téng siú-pī ūi-tì siū-hān m̄-koh táⁿ-kek hóe-le̍k oân-á chhut-sek ê kiû-oân lûn-liû tam-jīm chí-tēng táⁿ-kek.

It-poaⁿ lâi kóng, si̍t-si chí-tēng táⁿ-kek chè-tō͘ ê liân-sài kong-kek piáu-hiān ē khah hó, in-ūi sī hō͘ táⁿ-kek khah kiông ê thûi-á-chhiú tāi-thè tá-kek phó͘-phiàn khah bô-hó ê tâu-chhiú khì tá-kek. Bô si̍t-si chí-tēng táⁿ-kek chè-tō͘ ê liân-sài, kàu pí-sài āu-pòaⁿ ê sî tiāⁿ-tiāⁿ ē in-ūi ū tek-hun ki-hōe lûn-kàu tâu-chhiú táⁿ-kek, khé-iōng iá-chhiú khì tāi-táⁿ, hit-ê pòaⁿ-kio̍k phah-liáu chiah ōaⁿ tâu-chhiú.

## Chhái-iōng Chêng-hêng
Choân-kiû tōa-to-sò͘ chit-gia̍p iá-kiû liân-bêng lóng ū chhái-iōng chí-tēng táⁿ-kek chè-tō͘, Tāi-liân-bêng ê Kok-ka Liân-bêng mā tī 2022 nî choân-bīn chhái-iōng chí-tēng táⁿ-kek chè-tō͘, pau-hâm Tâi-oân ê Tiong-hôa Chit-pāng kah Hân-kok ê Hân-kok Chit-pāng mā it-ti̍t lóng ū si̍t-si chí-tēng táⁿ-kek chè-tō͘; m̄-koh chhiōⁿ Ji̍t-pún ê Tiong-iong Liân-bêng tio̍h á-bōe khai-sí chhái-iōng chí-tēng táⁿ-kek chè-tō͘, sī choân-kiû chit-pāng liân-bêng lāi-té ûi-it bô chhái-iōng chí-tēng táⁿ-kek ê liân-bêng, m̄-koh tī 2027 nî khai-sí mā beh si̍t-si chí-tēng táⁿ-kek chè-tō͘--ah. Nā tú-tio̍h tùi chhái-iōng chí-tēng táⁿ-kek kui-tēng bô-kâng ê nn̄g-ê liân-bêng beh pí-sài (chhiōⁿ Sè-kài Tōa-sài, Ji̍t-pún Tōa-sài, bêng-chheⁿ-sài téng-téng), tiāⁿ-tiāⁿ sī chiàu chú-tiôⁿ kiû-tūi ê chè-tō͘ lâi phah. M̄-koh Bí-kok Chit-pāng ê sè-kài tōa-sài tī 1976 nî kàu 1985 nî sī àn-chiàu hit-tang ê nî-hūn sī khia-sò͘ iah-sī siang-sò͘ koat-tēng--ê, nā khia-sò͘ tio̍h bô chí-tēng táⁿ-kek.

## Chu-goân
*
*
*
*
*
*

## Chham-khó Chu-liāu

## Gōa-pō͘ Liân-kiat